Passasier verdrink toe pad verspoelFoto ter illustrasie (Foto: Twitter) ŉ Saak van strafbare manslag word ondersoek, nadat ŉ motor in die water langs ŉ grondpad in die Vrystaat beland en ŉ passasier verdrink het. Die wit Polo met drie insittendes, almal lede van dieselfde familie, was Donderdag op pad op die R30 van Carletonville na Bloemfontein om ander familielede te besoek. “Dele van die grondpad was egter verspoel en die motor het in die vloedwater langs die pad beland,” het kapt. Stephen Thakeng, woordvoerder van die polisie in die Vrystaat, gesê. Daar word vermoed dat die motor naby ŉ laagwaterbrug oor ŉ rivier gery het ten tye van die ongeluk. “Terwyl die voertuig onder die water verdwyn het, kon die 24-jarige bestuurder en ŉ 18-jarige passasier daarin slaag om uit die motor te kom. Die derde insittende, ŉ 26-jarige man, kon dit egter nie betyds uit die voertuig maak nie, en het verdrink.” Polisieduikers is na die toneel ontbied en die oorledene se liggaam en die voertuig is uit die water gehaal. Die oorlewendes het geen beserings opgedoen nie.